## Zakon o izmjenama i dopunama Zakona o doplatku za djecu

### NN 64/2000 (5.7.2000.), Zakon o izmjenama i dopunama Zakona o doplatku za djecu

**# ZASTUPNIČKI DOM HRVATSKOGA DRŽAVNOG SABORA

1407**

Na temelju članka 89. Ustava Republike Hrvatske, donosim

**## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O DOPLATKU ZA DJECU**

Proglašavam Zakon o izmjenama i dopunama Zakona o doplatku
za djecu, koji je donio Zastupnički dom Hrvatskoga državnog sabora na sjednici
28. lipnja 2000.

Broj: 01-081-00-2334/2
Zagreb, 3. srpnja 2000.

Predsjednik
Republike Hrvatske
**Stjepan Mesić,** v. r.

**## ZAKON

### O IZMJENAMA I DOPUNAMA ZAKONA O DOPLATKU ZA DJECU**

Članak 1.

U Zakonu o doplatku za djecu (»Narodne novine«, br.
77/99., 145/99., 25/00. i 41/00.) u članku 2. dodaje se stavak 2. koji glasi:

»(2) Za ostvarivanje prava na doplatak za djecu izvanbračna
zajednica u smislu ovoga Zakona izjednačava se s bračnom zajednicom.«.

Članak 2.

U članku 3. dodaje se stavak 4. koji glasi:

»(4) Ako oba bračna druga mogu ostvariti pravo na
doplatak za djecu dužni su se sporazumjeti koji od njih će to pravo
ostvarivati.«.

Članak 3.

U članku 7. stavku 1. iza riječi: »maćeha« dodaje se
zarez i riječi: »baka, djed.«.

Iza stavka 1. dodaje se stavak 2. koji glasi:

»(2) Korisnik doplatka za djecu može biti i punoljetno
dijete bez oba roditelja koje je na redovitom školovanju.«.

Članak 4.

U članku 9. stavku 1. točki 2. riječi: »drugu djecu bez
roditelja« postaju točka 3. ovoga člnka.

Članak 5.

U članku 12. stavku 1. riječi: »za onoliko vremena po
isteku« zamjenjuju se riječima: »do kraja«.

Članak 6.

U članku 13. stavak 1. mijenja se i glasi:

»(1) Za studenta koji redovito studira na dodiplomskom
studiju na visokom učilištu pripada doplatak za djecu do završetka studija,
a najduže do kraja školske godine u kojoj istječe vrijeme redovitog studija
propisanog statutom visokog učilišta, pod uvjetom da je upisao studij
najkasnije u idućoj kalendarskoj godini nakon godine u kojoj je završio
redovito školovanje u srednjoj školi.«.

Članak 7.

U članku 20. točki 2. riječ: »zajedničkom« briše se.

Članak 8.

Članak 23. mijenja se i glasi:

»(1) Ukupni dohodak kućanstva jest zbroj dohotka (dohodak
od nesamostalnog rada, dohodak od samostalne djelatnosti, dohodak od imovine i
imovinskih prava) i drugih primanja koje ostvari korisnik i članovi njegovog
kućanstva prema propisima o porezu na dohodak i odredbama ovoga Zakona.

(2) Dohodak u smislu ovoga Zakona smatra se: plaća
ostvarena kod poslodavca za rad u tuzemstvu i inozemstvu, dohodak od
djelatnosti obrta, slobodnih zanimanja, poljoprivrede i šumarstva, dohodak od
djelatnosti članova skupština i nadzornih odbora, trgovačkih društava,
upravnih odbora, upravnih vijeća, stečajnih upravitelja, sudskih vještaka,
autorskih prava, zakupnina i najamnina, dohodak od iznajmljivanja postelja,
soba i apartmana putnicima i turistima, dohodak od otuđenja i davanja na korištenje
nekretnina i imovinskih prava.

(3) Druga primanja u smislu ovoga Zakona su: dividenda i
udjeli u dobiti poduzetnika, mirovine, naknade za vrijeme bolovanja, naknade
za porodni dopust i naknade zbog nezaposlenosti.

(4) Pod ukupnim dohotkom članova kućanstva, u smislu ovog
Zakona, podrazumijeva se dohodak iz stavka 1., 2. i 3. ovoga članka umanjen
za iznos poreza i prireza.«.

Članak 9.

U članku 22. stavku 2. iza riječi: »ukupan dohodak«
dodaju se riječi: »ostvaren u prethodnoj godini«, a riječ: »zajedničkoj«
briše se.

Stavak 3. briše se.

Članak 10.

Članak 25. mijenja se i glasi:

»(1) Ako ukupan dohodak po članu kućanstva korisnika
mjesečno ne prelazi niži postotak prosječne neto plaće, korisniku pripada
doplatak za djecu u visini 9% prosječne neto plaće po djetetu.

(2) Korisniku doplatka za djecu iz stavka 1. ovoga članka
za treće i svako sljedeće dijete povećava se doplatak za 5% prosječne neto
plaće.«.

Članak 11.

Članak 26. mijenja se i glasi:

»(1) Ako ukupan dohodak po članu kućanstva korisnika
mjesečno iznosi između nižeg i višeg postotka prosječne neto plaće,
korisniku pripada doplatak za djecu u visini 5% prosječne neto plaće po
djetetu.

(2) Korisniku doplatka za djecu iz stavka 1. ovoga članka
za treće i svako sljedeće dijete povećava se doplatak za 4% prosječne neto
plaće.«.

Članak 12.

Iza članka 34. dodaje se članak 34a. koji glasi:

»Članak 34a.

Korisnik doplatka za djecu podnosi, nadležnom tijelu koje
je donijelo rješenje o pravu na doplatak za djecu, dokaze o ukupnom dohotku
kućanstva ostvarenom u prethodnoj godini, u svakoj godini do 1. ožujka radi
utvrđivanja prava i visine doplatka za tu godinu.«.

Članak 13.

U članku 35. riječi: »nadležnom županijskom uredu,
odnosno uredu Grada Zagreba« zamjenjuju se riječima: »nadležnom tijelu
koje je donijelo rješenje o pravu na doplatak za djecu«.

Članak 14.

Članak 36. mijenja se i glasi:

»(1) Kada se u tekućoj kalendarskoj godini izmijene činjenice
i okolnosti u pogledu visine ukupnog dohotka kućanstva koje su isključivale
stjecanje prava na doplatak ili zbog kojih je korisniku pripadao manji iznos
doplatka za djecu, korisnik stječe pravo na doplatak ili mu se povećava
iznos doplatka za djecu od prvog dana idućeg mjeseca nakon nastale promjene
zbog prestanka ostvarivanja stalnih primanja, ili zbog promjene u broju ili
svojstvu djece ili članova kućanstva.

(2) Ostale promjene u ukupnom dohotku kućanstva utječu na
stjecanje ili gubitak prava i visinu svote doplatka od 1. ožujka iduće
godine.«.

Članak 15.

Članak 37. mijenja se i glasi:

»(1) Kada se u tekućoj kalendarskoj godini izmijene činjenice
i okolnosti zbog kojih korisniku prestaje pravo na doplatak, o tome se donosi
rješenje a isplata se obustavlja posljednjeg dana u mjesecu u kojem je došlo
do promjene.

(2) Iznimno, kada korisniku doplatka prestaje pravo zbog
gubitka svojstva osobe koja može biti korisnik, ili dijete umre ili izgubi
svojstvo za koje je utvrđeno pravo, isplata se obustavlja posljednjeg dana u
mjesecu i bez donošenja rješenja, osim kada to korisnik izričito zahtijeva.«.

Članak 16.

U članku 38. stavku 1. riječi: »odredit će drugog
korisnika i o tome će izvijestiti nadležni županijski ured, odnosno ured
Grada Zagreba« zamjenjuju se riječima: »odredit će isplatu doplatka drugoj
osobi i o tome izvijestiti nadležno tijelo koje je donijelo rješenje o pravu
na doplatak«.

Članak 17.

Članak 41. mijenja se i glasi:

»Korisnik doplatka za djecu dužan je nadležnom tijelu
koje je donijelo rješenje o pravu na doplatak nadoknaditi štetu koja nastane
zbog nepripadne i nepravilne isplate doplatka:

1. ako ostvari doplatak za djecu na koji nema pravo ili ga
ostvari u višoj svoti nego što mu pripada na temelju neistinitih i netočnih
podataka za koje je znao ili morao znati da su neistiniti i netočni,

2. ako u određenom roku ne prijavi promjenu koja uzrokuje
gubitak prava na doplatak za djecu ili utječu na visinu doplatka, a znao je
ili morao znati za te promjene,

3. ako mu je isplaćen doplatak na koji nije imao pravo
prema rješenju ili je doplatak isplaćen u većoj svoti od svote određene u
rješenju kojim je utvrđeno pravo i svota doplatka.«.

Članak 18.

U članku 42. točki 1. riječi: »županijskom uredu,
odnosno uredu Grada Zagreba« zamjenjuju se riječima: »prvostupanjskom
tijelu«.

Točka 2. mijenja se i glasi:

»2. ne prijavi u propisanom roku svaku promjenu koja utječe
na gubitak prava na doplatak za djecu ili na smanjenje svote doplatka za
djecu.«.

Članak 19.

U članku 43. riječi: »1. siječnja 2001.« zamjenjuju se
riječima: »1. listopada 2000.«.

Članak 20.

Članak 44. briše se.

Članak 21.

U članku 47. riječi: »1. siječnja 2001.« zamjenjuju se
riječima: »1. listopada 2000.«.

Članak 22.

Korisnicima doplatka za djecu koji su pravo na doplatak
ostvarili prema propisima koji su važili do 30. rujna 2000. pripada doplatak
za djecu u iznosu utvrđenom prema odredbama ovoga Zakona, ovisno o dohodovnom
cenzusu utvrđenom prema ovom Zakonu, uzimajući u obzir prihode kućanstva
utvrđene za 1999. godinu prema Zakonu o doplatku za djecu (»Narodne novine«,
br. 44/77., 25/85., 8/90., 40/90., 58/90., 26/93. i 88/98.) i Odluci o usklađivanju
doplatka za djecu i cenzusa prihoda kao uvjeta za stjecanje prava na doplatak
za djecu u godini 2000. (»Narodne novine«, br. 34/00.).

Članak 23.

Od dana primjene ovoga Zakona Hrvatski zavod za mirovinsko
osiguranje nastavlja s radom u obavljanju pravnih, administrativnih i drugih
stručnih poslova u svezi s provedbom doplatka za djecu prema ovom Zakonu do
31. prosinca 2001.

Članak 24.

Zahtjev za ostvarivanje prava na doplatak za djecu podnosi
se područnoj službi Hrvatskog zavoda za mirovinsko osiguranje.

Za donošenje rješenja o pravu na doplatak za djecu u
prvom stupnju nadležna je područna služba Hrvatskog zavoda za mirovinsko
osiguranje na čijem je području prebivalište podnositelja zahtjeva.

Članak 25.

O žalbi protiv prvostupanjskog rješenja o pravu na
doplatak za djecu rješava Središnja služba Hrvatskog zavoda za mirovinsko
osiguranje.

Članak 26.

Danom stupanja na snagu ovoga Zakona prestaje važiti
Pravilnik o prijavi i načinu utvrđivanja ukupnog dohotka članova kućanstva
za ostvarivanje prava na doplatak za djecu (»Narodne novine«, br. 8/00.).

Članak 27.

Odredbe članka 5., 32., 33. stavak 1. i članka 34. stavka
2. Zakona o doplatku za djecu (»Narodne novine«, br. 77/99., 145/99., 25/00.
i 41/00.) primjenjuju se od 1. siječnja 2002.

Članak 28.

Ovaj Zakon stupa na snagu osmoga dana od dana objave u »Narodnim
novinama«.

> Klasa: 143-01/00-01/03
> Zagreb, 28. lipnja 2000.

ZASTUPNIČKI DOM
HRVATSKOGA DRŽAVNOG SABORA

> Predsjednik
> Zastupničkog doma
> Hrvatskoga državnog sabora
> **Zlatko Tomčić,** v. r.

Zakon, NN 64/2000-1407